РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/168-22

09. новембар 2022. године

Б е о г р а д

ЗАПИСНИК

СА 13. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 09. НОВЕМБРА 2022. ГОДИНЕ

Седница је почела у 12,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Сандра Божић, Угљеша Мрдић, Александар Марковић, Александар Мирковић, Ана Миљанић, Војислав Михаиловић, Драгана Ракић, Сања Марић и Живота Старчевић.

Седници су присуствовали заменици чланова Одбора: Светозар Вујачић, заменик члана Верољуба Матића, Данијела Вујичић, заменик члана Ђорђа Комленског, Славиша Ристић, заменик члана Јанка Веселиновића, Стефан Јовановић, заменик члана Мирослава Алексића и Радмила Васић, заменик члана Бошка Обрадовића.

Седници нису присуствовали чланови Одбора: Верољуб Матић, Ђорђе Комленски, Дуња Симоновић Братић, Виолета Филип, Јанко Веселиновић, Мирослав Алексић и Бошко Обрадовић.

Председник Одбора је указао да је седницу сазвао у року краћем од три дана због потребе да се Министарству финансија достави предлог Скупштинског буџета за 2023. годину, у што краћем року, ради укључивања истог у нацрт буџета Републике Србије за наредну годину.

Седници су присуствовали Срђан Смиљанић,генерални секретар Народне скупштине, Дарио Кукољ, помоћник генералног секретара и Дара Поповић Купусинац, начелник Одељења за буџетске и финансијско рачуноводствене послове.

На предлог председника, Одбор је једногласно, утврдио следећи:

ДНЕВНИ РЕД:

1. Разматрање оставке коју је на функцију народног посланика поднео Марко Кешељ (01 број: 118-2345/22 од 3. новембра 2022. године),

2.Разматрање Решења Републичке изборне комисије о додели мандатанародног посланика ради попуне упражњеног посланичког места у Народној скупштини (03 Број: 013-2423/22 од 9. новембра 2022. године),

3. Утврђивање предлога Скупштинског буџета за 2023. годину, који је припремио генерални секретар Народне скупштине (21 Број: 400-2406/22-2 од 8. новембра 2022. године),

4. Разматрање предлога одлуке о измени и допуни Одлуке о oбразовању и начину рада конкурсне комисије за спровођење интерног и јавног конкурса за попуњавање радних места у Служби Народне скупштине, који је поднео генерални секретар Народне скупштине (03 Број 02-1388/21 -1 од 31. октобра 2022. године),

5. Давање сагласности на Правилник о изменама и допунама Правилника о унутрашњем уређењу и систематизацији радних места у Служби Народне скупштине, који је поднео генерални секретар Народне скупштине (03 Број 02-461/19-2 од 31. октобра 2022. године),

6. Разматрање захтева генералног секретара Народне скупштине за прибављање сагласности за заснивање радног односа на неодређено време у Служби Народне скупштине (21 број 02-461/22 од 09. новембра 2022. године).

**Прва тачка дневног реда:** Разматрање оставке коју је на функцију народног посланика поднео народни посланик Марко Кешељ

Председник је констатовао да је оставка Марка Кешеља, у складу са Законом о избору народних посланика и Пословником, оверена код надлежног државног органа и у законском року предата на писарницу Народне скупштине.

Председник Одбора је предложио да Одбор Народној скупштини поднесе извештај о наступању случаја из члана 131. став 2. тачк а 6. Закона о избору народних посланика у коме се подношење оставке наводи као разлог за престанак мандата народном посланику, с предлогом да Народна скупштина констатује престанак мандата именованом народном посланику.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставке народног посланика Марка Кешеља, изабраног са изборне листе ''АЛЕКСАНДАР ВУЧИЋ - ЗАЈЕДНО МОЖЕМО СВЕ'', наступио случај из члана 131. став 2. тачка 6. Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина у смислу члана 133. истог закона, констатује да је именованом престао мандат народног посланика.

Попуњавање упражњених посланичких места извршиће се додељивањем мандата другим кандидатима у складу са чланом 135. Закона.

За известиоца Одбора на седници Народне скупштине одређен је Миленко Јованов, председник Одбора.

**Друга тачка дневног реда:** Разматрање Решења Републичке изборне комисије о додели мандатанародног посланика

Председник је упознао чланове Одбора је достављено Решење Републичке изборне комисије о додели мандата Ненаду Филиповићу и Уверење о избору именованог за народног посланика. Подсетио је да је Одбор, у складу са одредбама члана 199. Пословника, овлашћен да изврши увид у Решење Републичке изборне комисије и Уверење о избору народног посланика, ради утврђивања истоветности података.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је констатовао да је престанком мандата народном посланику Антонели Јелић, изабраној са Изборне листе ''ИВИЦА ДАЧИЋ - ПРЕМИЈЕР СРБИЈЕ'', oсталo упражњенo посланичкo места у Народној скупштини, у складу са одредбом члана 131. Закона о избору народних посланика.

Када народном посланику мандат престане пре него што се потврде мандати за две трећине народних посланика из наредног сазива, мандат се додељује кандидату са изборне листе на начин утврђен у чл. 134. и 135. Закона о избору народних посланика.

Одбор је, поступајући у складу са одредбама члана 199. Пословника Пословника Народне скупштине, извршио увид у Решење Републичке изборне комисије и Уверењe о избору народнoг посланика Ненада Филиповића, изабраног са Изборне листе ''ИВИЦА ДАЧИЋ - ПРЕМИЈЕР СРБИЈЕ'' и утврдио да су подаци о избору народног посланика истоветни са подацима из Решења Републичке изборне комисије, чиме су се стекли услови за потврђивање мандата именованом народном посланику.

Одбор предлаже да Народна скупштина одмах по пријему овог извештаја, констатује потврђивање мандата новоизабраном народном посланику Ненаду Филиповићу.

За известиоца Одбора на седници Народне скупштине одређен је Миленко Јованов, председник Одбора.

**Трећа тачка дневног реда:** Утврђивање предлога Скупштинског буџета за 2023. годину који је припремио генерални секретар Народне скупштине

Председник Одбора је указао да је Законом о Народној скупштини, у члану 64. прописано да Народна скупштина самостално утврђује и располаже средствима за њен рад, а чланом 65. да генерални секретар Народне скупштине припрема предлог скупштинског буџета у складу са законом и Пословником и подноси га Одбору који утврђује предлог скупштинског буџета. Утврђени предлог скупштинског буџета доставља се Министарству финансија на мишљење.

С тим у вези напоменуо је да је дописом Министарства финансија од 8. новембра, затражено да Одбор достави предлог скупштинског буџета за 2023. годину. Даље је констатовао да су члановима Одбора достављени: предлог Скупштинског буџета за 2023. годину који је припремио генерали секретар, допис Министарства финансија и Закључак Републичке изборне комисије о усвајању финансијског плана РИК-а за 2023. годину, који је саставни део скупштинског буџета за 2023. годину.

У уводном обраћању, генерални секретар је, из разлога целисходности, члановима Одбора образложио тачке од 3. до 6. утврђеног дневног реда. Образлажући поднети предлог скупштинског буџета за 2023. годину, навео је да се највеће промене односе на повећање плата од 12,5% које је предвиђено Нацртом закона о буџету за 2023. годину, почев од јануара 2023. године, на позицијама које се односе на плате народних посланика и запослених у Служби Народне скупштине: 34 милиона динара за плате државних службеника и намештеника и 109 милиона динара за плате народних посланика; да су предлогом скупштинског буџета опредељена средства за замену конференцијског система који се налази у Великој сали Дома Народне скупштине; да је исти био донација Владе Републике Италије из 2001. године, и то као полован и да је због дотрајалости неопходна замена истог. Даље је навео да су све промене у вези са повећањем, односно смањењем позиција у буџету последица препорука Државног ревизора: ставка која се односи на трошкове путовања за народне посланике је повећана са 80 на 220 милиона динара јер је ревизор дао препоруку да се накнада за коришћење сопственог возила исказује на конту путовања. Истакао је и да се једна од већих промена у буџету односи на накнаду за исхрану за запослене у време одржавања седница Народне скупштине (бон) која се исказивала на конту плата, а према препоруци Државног ревизора исказује се на конту накнада у натури, тако да из тог разлога повећање на том конту износи 60 милиона динара.

Генерални секретар је, у вези са Четвром тачком образложио да се измена и допуна Одлуке О о oбразовању и начину рада конкурсне комисије за спровођење интерног и јавног конкурса за попуњавање радних места у Служби Народне скупштине предлаже због потребе потребе да се изборни поступак у Служби Народне скупштине рационализује и унапреди.

У вези са Петом тачком дневног реда, напоменуо је да се измене и допуне Правилника о унутрашњем уређењу и систематизацији радних места односе само на садржину образаца компетенција за свако радно место.

Образлажући захтев за прибављање сагласности за запошљавање из Шесте тачке, указао је да се исти односи на запошљавање 35 запослених; да је 2014. године у Народној скупштини било запослено 411 државних службеника, а да је тренутно запослено 349 лица, од којих је 248 државних службеника и 101 намештеник; да је смањени број запослених последица природног одлива, прелазака у друге државне органе, указавши при томе да се број од 35 не односи нужно на ново запошљавање, иако ни то није искључено. Напоменуо је и да се према закону који је на снази свако преузимање из другог државног органа сматра као ново запошљавање.

У дискусији су учестовали: Славиша Ристић, Радмила Васић и Срђан Смиљанић.

Славиша Ристић је пренео молбу члана Одбора, Јанка Веселиновића, да се у буџету за наредну годину предвиди позиција за израду паркинг места за бицикле, док је Радмила Васић упитала да ли се повећање плата односи и на намештенике; да ли им је до сада исплаћиван додатак за остварене резултате рада четири пута годишње до 50% од плате. У вези са паркингом за бицикле напоменула је да део који се буде предвидео за ту намену буде усклађен са архитектонским решењем зграде Народне скупштине.

Генерални секретар је појаснио да су средства за паркирање бицикала и тротинета предвиђена у ставци 512 буџета; да се повећање плата односи на све државне службенике, као и на намештенике и народне посланике. У вези са кварталном исплатом додатака за намештенике, рекао је да је након дужег времена остварена уштеда одређених средстава и да је пракса да се тај додатак намештеницима исплаћује крајем године.

На предлог председника, Одбор је већином гласова, донео Одлуку о утврђивању Предлога Скупштинског буџета за 2023. годину у висини од 2,853.101,000 динара у тексту који је достављен. Навео је и да ће Предлог скупштинског буџета за 2023. годину, у складу са Законом о Народној скупштини и Пословником, доставити на мишљење Министарству финансија одмах по завршетку седнице.

**Четврта тачка дневног реда:** Разматрање Предлога одлуке о измени и допуни Одлуке о oбразовању и начину рада конкурсне комисије за спровођење интерног и јавног конкурса за попуњавање радних места у Служби Народне скупштине који је поднео генерални секретар.

Председник Одбора је напоменуо да је генерални секретар упутио Одбору предлог измене и допуне Одлуке о oбразовању и начину рада конкурсне комисије за спровођење интерног и јавног конкурса за попуњавање радних места у Служби Народне скупштине. Указао је да је Одбор основну Одлуку донео на 36. седници одржаној 28. јула 2021. године, у складу са овлашћењем из тачке 19. Одлуке о организацији и раду Службе Народне скупштине; да се измена и допуна одлуке предлаже због потребе да се изборни поступак у Служби Народне скупштине рационализује и унапреди.

Дискусије није било.

На предлог председника, Одбор је већином гласова, донео Одлуку о измени и допуни Одлуке о образовању и начину рада конкурсне комисије за спровођење интерног и јавног конкурса за попуњавање радних места у Служби Народне скупштине, у тексту који је достављен.

**Пета тачка дневног реда:** Давање сагласности на Правилник о изменама и допунама Правилника о унутрашњем уређењу и систематизацији радних места

Председник Одобора је указао да је генерални секретар доставио Правилник о изменама и допунама Правилника о унутрашњем уређењу и систематизацији радних места, ради давања сагласности; да се измене односе на садржину образаца компетенција за обављање послова за свако радно место, имајући у виду да је чланом 36. Уредбе о одређивању комптенција за рад државних службеника прописано де ће се правилници ускладити са одредбама Уредбе, најкасније до 31. октобра о.г. Такође је напоменуо да је тачком 11. Одлуке о организацији и раду Службе Народне скупштине предвиђено да на правилник о унутрашњем уређењу и систематизацији радних места у Служби Народне скупштине, који доноси генрални секретар Одбор даје сагласност.

Дискусије није било.

На предлог председника, Одбор је већином гласова, дао сагласност на Правилник о изменама и допунама Правилника о унутрашњем уређењу и систематизацији радних места, који је 31. октобра 2022. године донео генерални секретар.

**Шеста тачка дневног реда:** Разматрање захтева генералног секретара Народне скупштине за прибављање сагласности за заснивање радног односа на неодређено време у Служби Народне скупштине

Председник Одбора је упознао чланове да је генерални секретар упутио Одбору захтев за прибаљање сагласности за заснивање радног односа на неодређено време са 35 нових лица у 2023. години. Напоменуо је да је Законом о буџетском систему, чланом 27к прописано да о захтевима за запошљавање лица у Служби Народне скупштине и у другим независним државним органима (Заштитник грађана, Повереник за заштиту равноправности, Државна ревизорска институција и други), одлучује одбор Народне скупштине надлежан за административно-буџетска питања. Један од услова је да орган има обезбеђена средства за исплату плата за та лица. Потреба за запошљавањем 35 лица на неодређено време произилази из разлога да Служба Народне скупштине настави са континуираним развојем, као и ради унапређења квалитета и модернизације рада, превасходно у циљу пружања адекватне стручне подршке народним посланицима у обављању њихове функције у складу са најбољом парламентарном праксом, водећи рачуна при томе о кадровској попуњености Службе Народне скупштине.

Дискусије није било.

На предлог председника, Одбор је већином гласова донео Одлуку о давању сагласности за заснивање радног односа са новим лицима на неодређено време у Служби Народне скупштине у 2023. години према структури из захтева.

\*\*\*

Седница је завршена у 12,25 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов